google/wiki40b huggingface dataset:
Yes קולנוע ישראלי

היסטוריה

בעבר פעל ב-YES ערוץ סרטים ישראלים בשם דומה, "ערוץ הקולנוע הישראלי". הערוץ הושק בדצמבר 2003 והחליף את ערוץ "בריזה", באפיק 15. ב-2005 החל הערוץ לשדר תכנים ישראלים נוספים מלבד סרטים כמו הסדרות השיר שלנו והבורגנים ששודרו קודם לכן בערוצים אחרים ב- yes .
באוקטובר 2006 מיתגה yes מחדש את הערוץ, ושינתה את שמו ל-"yes ישראלי" בהתאם לאופי שידוריו שהשתנה. הערוץ עבר לאפיק 5 (מיד אחרי ארבעת ערוצי הסרטים של yes). לוח השידורים החדש אחרי המיתוג כלל הפקות מקור חדשות לצד עונות המשך לסדרות והפקות קיימות ושידורים חוזרים להפקות של ערוץ 2 ולסרטי קולנוע ישראליים. תכנים נוספים עברו לערוץ מערוץ הצעירים yes Y (לשעבר YTV) שנסגר- y בעשר, פעם בחיים, ושידורים חוזרים של פרוייקט Y, ו Y בעולם.
במרץ 2008, שונה שם הערוץ ל-"yes stars ישראלי" והוא הועבר בחזרה לאפיק 15 (לאחר שלושת ערוצי yes stars). במסגרת השינוי לא השתנה לוח השידורים, אשר כלל בשלב זה בעיקר סדרות ותוכניות וכמעט ללא סרטי קולנוע (לפי yes, הסיבה למעבר לאפיק 15 הוא כדי למקם את ערוץ הולמרק, שהיה באפיק 15, ביחד עם ערוצי הסרטים של yes). באותה שנה הוזז הערוץ שוב, לאפיק 16, וזאת מכיוון שנוסף ערוץ לערוצי yes stars .
בינואר 2010, הערוץ סיים את שידוריו ותוכניותיו "פוזרו" בערוצי הyes stars השונים, ביניהם האפיק החדש yes stars next.
ביום העצמאות, כאמור, 2014 הושק הערוץ בשנית. בגלגולו השני, ולאחר ארבע שנות העדרות מ yes.
ינשוף חזק

מאפיינים

הינשוף החזק מגיע למוטת כנפיים של 112-135 ס"מ ויכול לשקול עד 2.5 ק"ג. הוא יצור חרישי בעל נוצות פלומתיות בצבע חום מנומר מעט עם ראש קדמי המזכיר ראש של עיט ולא של ינשוף, בעיקר בעיניים הצהובות והגודל.
הוא חי בעיקר ביערות ושדות ממוזגים ברחבי אוסטרליה ומשחר לטרף בלילה, אז עיניו הגדולות מעניקות לו יתרון על טרפו. הוא חוטף בחשאיות כל יצור קטן שהוא יכול לתפוס לרבות פוסומים שונים, פוסום אוסטרלי, כיסנאי דואה, קואלה, צופון, עטלפי פרי, חולדה, ארנבונים, קקדו, דגרתלים, ברווזים, ציפורי שיר שונות, זוחלים ודו-חיים שונים ואפילו דורסי יום ולילה אחרים, בעיקר תנשמות כמו Tyto tenebricosa ו-Tyto novaehollandiae. הוא יכול לתפוס יצורים ששוקלים עד 380 גרם והוא הורג את הטרף באמצעות טפריו העצומים. כמו מרבית הינשופים הוא נוהג לישון ביום בין העצים.
פרשת ואתחנן

הפטרה

מכיוון שאת פרשת ואתחנן קוראים בשבת שאחרי תשעה באב, ההפטרה פותחת סדרה של שבע הפטרות העוסקות בנבואות נחמה ונקראות שבע דנחמתא. בהפטרת ואתחנן קוראים בספר ישעיהו, פרק מ', מפסוק א' עד פסוק כ"ו (התימנים מוסיפים את פסוק כ"ז, ואת פסוק י"ז בפרק מ"א). על שם פתיחתה, "נחמו נחמו עמי יאמר אלהיכם", נקראת ההפטרה הפטרת "נחמו".
לינדה בן-צבי

לינדה בן צבי היא פרופסור אמריטה לתיאטרון בחוג לתיאטרון באוניברסיטת תל אביב ובאוניברסיטת קולורדו. מומחית בעלת שם עולמי לסמואל בקט.

אודות

בן צבי למדה לתואר ראשון בספרות אנגלית ופילוסופיה באוניברסיטת בוסטון, תואר שני בספרות אנגלית באוניברסיטת ניו יורק ודוקטורט בספרות אנגלית באוניברסיטת אוקלהומה. שימשה כפרופסור לתיאטרון וספרות אנגלית באוניברסיטת קולורדו. היא עמיתה של הקרן הלאומית למדעי הרוח ושל ספריית הקונגרס בארצות הברית. לימדה באוניברסיטה העברית במלגת ליידי דייוויס.
בן צבי הייתה נשיאת חברת סמואל בקט הבינלאומית (International Samuel Beckett Society). משנת 1996 עומדת בראש קבוצת המחקר על סמואל בקט של הפדרציה הבינלאומית למחקר בתיאטרון (International Federation of Theatre Research). היא העורכת של כתב העת אסף (Assaph) הדן במחקר בתיאטרון ישראלי באנגלית. בשנת 2006 יזמה כנס בינלאומי שהוקדש לחייו וליצירתו של סמואל בקט בתל אביב.
בשנת 1996 ערכה את אסופת המאמרים על התיאטרון הישראלי "Theater in Israel".
בן צבי הייתה חברה בארגון ארבע אמהות וניהלה את קשרי החוץ באנגלית של הארגון.
דאגלס DC-9

פיתוח

פיתוח המטוס החל בסוף שנות החמישים, וייצורו החל באפריל 1963. המטוס התבסס בחלקו על המטוס הקודם של דאגלס ה־DC-8, והוא היה גדול במעט מהמטוס שבואינג הציגה באותה התקופה ה־727.
למיקום המנועים בזנב המטוס יתרונות רבים בהן: שיפור זרימת האוויר במהירויות נמוכות, למדפי המטוס מרווח פעולה, וצמצום נזקי גוף זר על ידי עובדי שדות התעופה.
המטוס טס לראשונה ב־25 בפברואר 1965, חברת דלתא איירליינס הייתה לקוח ההשקה של המטוס בארצות הברית, לקוח ההשקה האירופי הייתה סוויסאייר.
המטוס וסדרת המטוסים שהתבססו עליו (מקדונל דאגלס MD-80, MD-90, והבואינג 717), זכו להצלחה רבה והם מדורגים במקום השלישי במכירות אחרי איירבוס A320 ובואינג 737, עם כמעט 2500 יחידות מכל הסדרות.
על בסיס המטוס פיתחה יצרנית המטוסים הסינית Comac את מטוס ה־ARJ21 שלה.

גרסאות

DC-9 סדרה 10 הגרסה הראשונה למטוס והקטן שבהם, הופעלו על ידי מנועי JT8D-5 תוצרת פראט אנד וויטני, לגרסה זו 7 תת־גרסאות, יוצרו 137 מטוסים מדגם זה.
DC-9 סדרה 20 יוצרו ע"פ מפרט של חברת התעופה SAS, יוצרו 10 מטוסים מדגם זה.
DC-9 סדרה 30 התחרה בעיקר בבואינג 737, והיה 60% מייצור המטוס, נכנס לשירות בפברואר 1967. במטוס שופרו יכולות ההמראה והנחיתה במסלולים קצרים, הוגדלה קיבולת המושבים ומשקל ההמראה המותר, הופעלו על ידי מנועי JT8D-7 תוצרת פראט אנד וויטני. לגרסה זו ארבעה תת־גרסאות: 31, 32, 33, ו־34. יוצרו 662 מטוסים מדגם זה.
DC-9 סדרה 40 הגדלה של "סדרה 20", יוצרו 71 מטוסים מדגם זה.
DC-9 סדרה 50 המטוס הגדול מבין כל הגרסאות, נכנס לשירות באוגוסט 1975, והוא כלל שיפורים רבים. יוצרו 96 מטוסים מדגם זה.
C-9 הגרסה הצבאית למטוס, בתצורתו הצבאית שימש כמטוס מטען ולהטסת אחמי"ם. למטוס ארבע תת־גרסאות, בסה"כ יוצרו 48 מטוסים מדגם זה.
סטלה אדלר

תולדות חייה

נולדה בלואר איסט סייד בניו יורק למשפחת שחקנים בתיאטרון היידיש והופיעה על הבמה מגיל ארבע. אביה היה כוכב תיאטרון היידיש של ניו-יורק, יעקב אדלר, גם אמה וחמשת אחיה היו שחקנים. למרות קריירה תובענית למדה באוניברסיטת ניו יורק.
ב-1922 פגשה בניו יורק את שחקן התיאטרון והבמאי הרוסי קונסטנטין סטניסלבסקי בעת סיבוב הופעות של התיאטרון האמנותי של מוסקבה בארצות הברית. השפעת סגנון המשחק בתיאטרון זה גרמה להיווצרות קבוצות שחקנים בעיר, שאלדר הייתה שותפה ברובן, בהן "תיאטרון המעבדה האמריקאי" ( American Laboratory Theatre) ו"קבוצת תיאטרון" עם לי סטרסברג ואחרים. באותה עת החלה להווצר ההתאמה של שיטת סטניסלבסקי לתיאטרון האמריקאי. ב-1934 נסעה לפריז ללימוד אינסיבי של חמישה שבועות אצל סטניסלבסקי, שם חוותה את השינוי בשיטה מהתבססות על זיכרון להתבססות על דמיון.
ב-1937 יצאה להוליווד ובמשך שש שנים שיחקה בסרטי קולנוע, לאחר מכן שבה לניו יורק והייתה שותפה למספר מיזמים נסיוניים עד שייסדה את בית הספר למשחק ב-1949. שיטתה התבססה על פרשנות וניתוח מעמיק של התסריט על ידי קבוצת השחקנים ובניית דמות אמינה, עקבית ובעלת עומק והגיון פנימי על ידי השחקן. בניגוד לדגש ששם לי סטרסברג, בעקבות סטיסלבסקי המוקדם, על שימוש בהתנסויות, חוויות רגשיות, לקחים וזכרונות מחייו של השחקן, שמה אדלר את הדגש על דמיונו של השחקן ועל ההזדהות שלו עם הדמות אותה הוא אמור לגלם, גם אם הוא נאלץ לשם כך להתרחק מאד מעצמו וללמוד דמות שונה ממנו לחלוטין. ציטוט ידוע שלה הוא: "אל תשתמש בעבר המודע שלך. השתמש בדמיון היצירתי שלך כדי ליצור עבר ששייך לדמות שאתה מגלם. אני לא רוצה שתהיה תקוע עם החיים שלך. זה קצת יותר מדי".
היא לימדה גם בניו סקול ובבית הספר לדרמה של אוניברסיטת ייל. עד שנת 1952 המשיכה גם להופיע כשחקנית בברודוויי.

חייה האישיים

אדלר נישאה שלוש פעמים. בעלה הראשון היה הוראס אליאשף (Horace Eliashcheff), אותו פגשה בלונדון, ולשניים בת משותפת. לאחר נישואין קצרים התגרשו. בעלה השני היה הבמאי ומבקר התיאטרון, איש "קבוצת התיאטרון", הרולד קלרמן (Harold Clurman). בעלה השלישי היה הסופר והפיזיקאי מיטשל א. וילסון (Mitchell A. Wilson).
בשנת 1991 נכנסה להיכל התהילה של התיאטרון. ב-2006 זכתה בכוכב על שמה בשדרת הכוכבים של הוליווד, בחזית "תיאטרון סטלה אדלר" בבית מספר 6773 ברחוב.
ספיחה על ליבה

במדעים פלנטריים, מודל ספיחה על ליבה (אנגלית: Core-Accretion Theory) הוא אחד המודלים התאורטיים המקובלים לתיאור היווצרות כוכב לכת. לפי מודל זה, כוכב לכת נוצר על ידי ספיחה של חומר על פני ליבה שהולכת וגדלה בעקבות הספיחה ובכך מגדילה את המסה שלה עד לשלב בו מרבית החומר בסביבת כוכב הלכת נספח אליו בכוח הכבידה. קיים מודל מתחרה הקרוי אי יציבות בדסקה (אנגלית: Disc Instability Model).

חסרונות בתאוריה

אחד החסרונות הבולטים בתאוריה זו היא מעבר בין שלב של גרגרי אבק לשלב של פלנטיסימלים. לא ברור המנגנון הפיזיקלי בו גושים של חומר מסדר גודל של עשרות עד מאות מטרים יתחברו יחדיו. הכוחות הגורמים להידבקות של גרגרי האבק אינם רלוונטיים לגופים גדולים והכבידה העצמית שלהם נמוכה מדי בשביל לגרום למשיכה משמעותית, בהתחשב בתנועתם המהירה סביב הכוכב. 
ללא שלב זה, המודל של ספיחת ליבה אינו שלם ולכן אינו מתאר בצורה מושלמת היווצרות של כוכבי לכת.
רוברט פיקארדו

ראשית חייו

פיקארדו נולד בפילדלפיה, פנסילבניה, בנו של ג'ו פיקארדו. רוברט הוא ממוצא איטלקי, כאשר מקורה של משפחתו של אביו הוא מונטקורבינו רובלה, סלרנו; הוריה של אמו, במקור, הם ממומבה, אברוצו. פיקארדו טוען שאחד מרגעי השיא של חייו היה ביקור בשתי ערים אלו, יחד עם בנותיו ואחיו ג'ו, בקיץ של שנת 2011. פיקארדו הוא בוגר בית הספר לאמנות ויליאם פן בשנת 1971. במקור, התקבל ללימודים באוניברסיטת ייל כסטודנט לרפואה, אך העדיף לשחק במקום. בזמן שהוא היה באוניברסיטת ייל, הוא היה חבר באחת מקבוצות הא-קפלה הסטודנטיאליות הוותיקות בארצות הברית. בברודוויי, הוא הופיע ב-"Gemini"‏ (1977) וב-"Tribute"‏ (1978). במהלך 1988–1991 פיקארדו הופיעו בו-זמנית ברשת הטלוויזיה ABC, בסדרה "China Beach" בתפקידו של ד"ר ריצ'רד דיק, כמו גם בסדרה "שנות הקסם", בתפקידו של המאמן קאטליפ.

קריירה

פרק זה לוקה בחסר. אנא תרמו לוויקיפדיה והשלימו אותו.

חיים אישיים

פיקארדו נישא ללינדה פאווליק בשנת 1984. לזוג שתי בנות, ג'ינה וניקי. ביולי 2012 הגיש פיקארדו בקשה לגירושין בשל "הבדלים בלתי מתפשרים". פיקארדו מכהן במועצה המייעצת של האגודה הפלנטרית והופיע (בקולו) בשידורי Planetary Radio.
יחסי פקיסטן–קנדה

היסטוריה

קנדה ופקיסטן כוננו את יחסיהן הדיפלומטיים תקופה קצרה לאחר שזו קיבלה את עצמאותה מן הבריטים. קנדה הייתה אחת מהמדינות שהיו חברות בכוח שמירת השלום בקשמיר של האו"ם במהלך המהומות שהיו שם בשנת 1949.

הגירה

ההגירה הפקיסטנית לקנדה החלה לפני זמן רב והיא בעלת היסטוריה ארוכה מאוד. היא החלה עוד כאשר פקיסטן הייתה בשליטת האימפריה הבריטית. מפקד האוכלוסין של שנת 2006 בדק ומצא כי בקנדה היו מצויים כ-124,000 אזרחים ממוצא פקיסטני. ישנם מקורות אחרים המשערים כי מספר האזרחים הקנדים ממוצא פקיסטני עולה על 250,000. הממשלה הקנדית עצמה שיערה לפי דפוסי ההגירה כי המספר עולה על 300,000. הממשלה ציינה בנוסף כי היא מעודדת את ההגירה הרבה ואמרה כי: "היא שמחה שהאזרחים החדשים מפקיסטן ממשיכים לתרום לתרבות הרב-גונית של קנדה".
תמרות עשן

עלילה

העלילה מתרחשת בצפון רמת הגולן, כאשר כל חברי קיבוץ תמרות עשן נעלמים בן לילה באופן מסתורי, ותחת אפם של הפיקוד המקומי והצבאי באזור. למרות זאת, אין זאת הפתעה לפיקוד, אשר ידעו היטב על אורח חייהם המתבדל של חברי הקיבוץ. 36 חברי הקיבוץ היו חסידיו של מנהיג רוחני בשם אברהם אוריון, המכונה "צלם אנוש", אשר אסף אותם מסמינרים יוגיסטיים שהעביר על הקשר בין פעילות רוחנית לעבודה חקלאית, ושכנע אותם לנטוש את שגרת חייהם ולהקים יחד קיבוץ חדשני. מטרת הקיבוץ: לאפשר לחסידיו של אוריון לחיות חיי רוח בלבד, תחת הנחיותיו, תוך ייצוא דשן אורגני, למרות שפעילותם הכלכלית נתונה לשמועות רבות בין אנשי האזור, הטוענים לפעילות לא חוקית של חברי הקיבוץ. בתחילה הגבילו חברי תמרות עשן את כניסתם של זרים, ולבסוף מנעו כל כניסה של אורחים לשטח הקיבוץ.
הסדרה נפתחת כאשר מחלק הדואר בצפון רמת הגולן מגיע לשערי הקיבוץ ומוצא אותו ריק מאדם. בין אנשי הרמה תאוריות שונות לגבי היעלמותם של חברי הקיבוץ, בין השאר גרסתו של נפתלי שמש, מפקד המשמר האזרחי מטעם המשטרה, אשר טוען כי חברי הקיבוץ נמלטו על רקע פעילות פלילית, וגרסתו של אלוף הפיקוד, אשר חושד כי חברי הקיבוץ ערקו לסוריה במטרה לחשוף מבצע צבאי בשם "תולעת שמיר". מצד שלישי, אסא מוקד, מפקד משטרת צפון רמת הגולן, מעוניין מסיבה לא ברורה להצניע את הפרשה. אל הצפון נשלחת לאה קפקא, חוקרת משטרה צעירה המתמחה בכתות, אשר מצטרפת לפיקוד צפון הגולן בחקירת המקרה, וטוענת כי "צלם אנוש" הוביל את חברי תמרות עשן אל סוף טרגי.
במהלך חקירת הפרשה צפים סודות של חברי הקיבוץ ואנשי הפיקוד מתחת לפני השטח, ורצף מקרים מסתוריים מתרחש. מתברר שאסא מוקד, מפקד המשטרה, יודע את סודו של היישוב, וכדי להסתירו פיזר ממצאים שונים בחורבה, ובתוך כך נאלץ להרוג את רוחמה, אחת מחברות "תמרות עשן" ששימשה כנהגת, ולהשליך את גופתה לנחל. בנוסף הוא הרג את אוריון בתא מעצרו, ואף ניסה להרוג את רגב, שידע את סודו של הקיבוץ.
בשעה שקפקא ושמש מגלים את סודו של היישוב, ששימש כמסתור לצינור הנפט הטרנס-ערבי שפעילותו חודשה תוך כדי גרימת נזק לתושבי הסביבה, מגלה אלוף הפיקוד ששם הקוד "תולעת שמיר" אינו אלא מבצע להחבאת מזון צבאי שפג תוקפו. קפקא ושמש יוצאים למרדף אחרי אסא מוקד, שהם מבינים שהוא האשם בפרשה, ומוקד מהתל בהם פעם אחר פעם כשהוא מנצל את אמונו של שמש לרעה, וגורר את קפקא ושמש לשטח אש שבו מתבצע אימון.
העונה הראשונה של הסדרה מסתיימת במסתורין ושאלות לא פתורות, כאשר קפקא מובלת בתוך שק משטח האש למקום מחבואם של חברי הקיבוץ תמרות עשן, ואלוף הפיקוד נקרא לעזוב את רמת הגולן כיון שהתעקש לחקור את הקשר של המכון הגיאולוגי לפרשה.
מנואל אמצ'סורה

קריירה

אמצ'סורה נולד בפיליפינים לאב ממוצא בסקי ולאם ממוצא קנטברי. משפחתו והוא היגרו כשהיה בגיל צעיר לברצלונה, בירת קטלוניה שבספרד. בברצלונה החל לשחק כדורגל, כבלם, וב-1902 הצטרף לקבוצה המקומית אייריש. באייריש שיחק במשך 4 שנים, וב-1906 עבר לקבוצה הבכירה בעיר ובאזור, ברצלונה. ב-1907 הפך גם לחבר הנהלה במועדון, ושנה לאחר מכן עבר מברצלונה לאנגליה, שם שיחק במספר קבוצות לתקופות קצרות. כך הוא למד טכניקות וטקטיקות משחק מתקדמות, שכן הכדורגל באנגליה היה מפותח יותר מבספרד בתקופה זו. כששב לספרד ב-1909 הוא יישם את הידע שרכש במהלך נסיעתו. תחילה שיחק לפרק זמן קצר באירון שמחבל הבסקים, לפני שחזר לברצלונה.
אמצ'סורה עזר לברצלונה לזכות במספר רב של תארים בקדנציה השנייה שלו בקבוצה. בזירה המקומית, זכה עם הקבוצה 4 פעמים באליפות קטלוניה. ב-1910 נערכה המהדורה הראשונה של גביע הפירנאים, שהיה הטורניר הבינלאומי הראשון בעולם בכלל ובאירופה בפרט. אמצ'סורה זכה עם ברצלונה ב-4 המהדורות הראשונות של הטורניר, תוך שהוא פותח בכל משחקי הגמר, מ-1910 ועד 1913. הטורניר עצמו הופסק ב-1914 בשל פרוץ מלחמת העולם הראשונה. כמו כן, ב-1910 היה שותף לראשונה לזכייה בגביע הספרדי. הוא פתח בהרכב ברצלונה במשחק הגמר, בו ניצחה ברצלונה 3-2 את אספניול מדריד. ב-1912 וב-1913 סייע לקבוצתו לזכות בגביע פעמיים ברציפות, כשגם במשחקי גמר אלו הוא פתח בהרכב ואף שימש קפטן הקבוצה. בנוסף ב-1913 חלה באופן חמור והיה אף חשש לחייו, אך הוא הצליח להתאושש. 
אמצ'סורה נחשב לשחקן המקצועי הראשון בברצלונה, בתקופה בה הכדורגל היה עדיין חובבני. על אף התנגדותו של נשיא המועדון ז'ואן גאמפר, שילמו לו חלק ממנהלי המועדון כסף. על מנת להימנע מבעיות בכך שהמועדון מעסיק מקצוען, המשכורת הוצהרה כאילו הייתה עבור לימוד אנגלית. מספר חודשים לאחר מכן החלו שחקנים נוספים במועדון לקבל תשלום בדרכים מוסוות. במקביל לכך שהיה שחקן ברצלונה, השתתף אמצ'סורה במספר משחקים במדי נבחרת קטלוניה, בין 1910 ל-1912.
ב-1915 עזב את ברצלונה, כשלזכותו 137 הופעות במדיה, בהן כבש 20 פעמים. ב-1916 היה לתקופה קצרה שחקן-מאמן במנרסה, ובהמשך השנה שפט מספר משחקים בקטלוניה. לאחר מכן עזב את ספרד וחזר לארץ מולדתו, הפיליפינים. הוא שב לספרד רק כ-30 שנים לאחר מכן, ב-1946, לאחר מלחמת העולם השנייה. אמצ'סורה נפטר ב-13 בפברואר 1965.
נסיעותיו הרבות באנגליה ובספרד הקנו לו את הכינוי "ההרפתקן".
סורק פגיעות

סורק פגיעות (אנגלית: Vulnerability Scanner) הוא כלי לסריקת מחשבים ויישומי אינטרנט שמטרתו לאתר פגיעויות וחלקי קוד שגויים, העשויים להיות נקודת התחלה בהתקפת המערכת.
סורקי פגיעויות מהווים נדבך אבטחה חיוני ומשמשים ככלי התקפי והגנתי כאחד.

שימוש

תוצאת סריקה של סריקה בסורק הפורטים nmap, תהיה כדלקמן:

Starting Nmap 6.40 ( http://nmap.org ) at 2017-05-26 09:04 EEST
Nmap scan report for 172.16.0.1
Host is up (0.33s latency).
Not shown: 94 filtered ports
PORT     STATE SERVICE
135/tcp  open  msrpc
139/tcp  open  netbios-ssn
445/tcp  open  microsoft-ds
3389/tcp open  ms-wbt-server
תוצאת מקוצרת של סריקה בסורק הפגיעויות nikto, תהיה כדלקמן:

Server: Apache/2.4.10 (Debian)
+ No CGI Directories found (use '-C all' to force check all possible dirs)
+ ETag header found on server, fields: 0xc4 0x51c42a5c32a70 
+ Allowed HTTP Methods: POST, OPTIONS, GET, HEAD 
+ OSVDB-3233: /icons/README: Apache default file found.
+ /phpmyadmin/: phpMyAdmin directory found
+ 6456 items checked: 0 error(s) and 4 item(s) reported on remote host
חלק מיומן שרת, השורות מציגות סריקה המנסה לאתר את עמוד הניהול:

 220.128.235.XXX - - [26/Aug/2010:03:00:09 +0200] "GET /db/db/main.php HTTP/1.0" 404 - "-" "-"
 220.128.235.XXX - - [26/Aug/2010:03:00:09 +0200] "GET /db/myadmin/main.php HTTP/1.0" 404 - "-" "-"
 220.128.235.XXX - - [26/Aug/2010:03:00:10 +0200] "GET /db/webadmin/main.php HTTP/1.0" 404 - "-" "-"
 220.128.235.XXX - - [26/Aug/2010:03:00:10 +0200] "GET /db/dbweb/main.php HTTP/1.0" 404 - "-" "-"
 220.128.235.XXX - - [26/Aug/2010:03:00:11 +0200] "GET /db/websql/main.php HTTP/1.0" 404 - "-" "-"
 220.128.235.XXX - - [26/Aug/2010:03:00:11 +0200] "GET /db/webdb/main.php HTTP/1.0" 404 - "-" "-"
 220.128.235.XXX - - [26/Aug/2010:03:00:13 +0200] "GET /db/dbadmin/main.php HTTP/1.0" 404 - "-" "-"
 220.128.235.XXX - - [26/Aug/2010:03:00:13 +0200] "GET /db/db-admin/main.php HTTP/1.0" 404 - "-" "-"
יאיר שלג

ביוגרפיה

נולד בבת ים כיאיר זילברשלג. למד בישיבה התיכונית "אדר"ת" ובמדרשיית נעם ולאחר מכן בישיבת ההסדר הר עציון. הוא בעל תואר ראשון בהיסטוריה של עם ישראל מהאוניברסיטה העברית בירושלים ודוקטורנט בתוכנית ליהדות זמננו באוניברסיטת בר-אילן.
כעיתונאי עבד בירחון "נקודה", במוסף "הארץ" ובמקומון הירושלמי "כל העיר". בשנת 1999 מונה לחבר מערכת "הארץ", ובו הוא כותב על ענייני יהדות ובפרט על עניינים הנוגעים לציונות הדתית ולחרדים. בין השנים 2008-2006 היה חבר הנהלת מערכת "הארץ". כיום הוא כותב בעמוד המאמרים של העיתון, בנושאים שונים הנוגעים לחברה הישראלית והעם היהודי.
בשנת 2000 פרסם ספר בשם "הדתיים החדשים", שחקר מגמות חדשות בקרב החברה הדתית בישראל. טענתו המרכזית של הספר היא כי הציבור הדתי על גווניו השונים מושפע השפעה עמוקה מן החילוניות המודרנית של כלל החברה בישראל, וההשפעה הזאת מעצבת "דתי חדש". לדבריו כל המגזרים הדתיים, ובכללם החרדים, הם מערביים יותר, מודרניים יותר, וחשים תחושת השתייכות למדינה ולחברה והזדהות רבה יותר משחשו בעבר.
בשנת 2003 החל לעבוד במכון הישראלי לדמוקרטיה בתפקיד חוקר בכיר בתחום דת ומדינה.
בשנת 2010 פרסם ספר נוסף: "מעברי ישן ליהודי חדש: רנסאנס היהדות בחברה הישראלית". הספר מבקש להתחקות אחר ההתחדשות היהודית בחברה הישראלית, למפות את מגוון ההיבטים של תופעת זו ולתאר את התפתחותה השיטתית וההדרגתית. שלג בספרו מצביע על שני נתיבים מרכזיים ברנסאנס היהדות: האחד אינטלקטואלי באופיו ומתאפיין בזיקה אל היהדות כתרבות, ואילו השני רוחני יותר בהשוואה אליו, ומתבטא בחיפוש אחר חוויה אותנטית ורליגיוזיות.
מתגורר בירושלים, היה נשוי לעיתונאית במבי שלג (עורכת "ארץ אחרת") עד פטירתה ב-2016, ואב לשלושה ילדים. בשנת 2018 נישא בשנית לבתו של הרב עדין אבן ישראל (שטיינזלץ). 
כיום כותב שלג במוסף שבת של עיתון מקור ראשון.
מקס איט פיננסים

היסטוריה

בשנת 1996 הקימו הבנק הבינלאומי וקבוצת עורק חברה לכרטיסי אשראי שנקראה "אלפא קארד". החברה השיקה כרטיס אשראי ויזה חדש, "ויזה אלפא", שהתחרה בכרטיסי הוויזה של כ.א.ל. ללא תמיכה של אף אחד משלושת הבנקים הגדולים במדינה, חדירתה לשוק הייתה מצומצמת.
לאחר שהבעלות על חברת כרטיסי האשראי "כאל", שהייתה משותפת לבנק לאומי ולבנק דיסקונט עברה במלואה לבנק דיסקונט, הקים בנק לאומי, ב-15 בפברואר 2000, את חברת "לאומי קארד". מנהלה של החברה החדשה היה יהושע אגסי.
באפריל 2000 רכש לאומי את הפעילות של חברת "אלפא קארד", והעביר אותה לחברה החדשה. צעד זה הביא לפרישתו של אגסי ולהחלפתו באריה היילוייל, שעמד בראש החברה עד לפטירתו באוקטובר 2008. מותג "אלפא קארד" הפסיק להתקיים ביוני 2000, וחברת לאומי קארד החלה לפעול ב-3 בינואר 2001.
בינואר 2001 החל מהלך במסגרתו הוחלפו רוב כרטיסי האשראי של לקוחות בנק לאומי, מכרטיסי האשראי שהונפקו על ידי חברת כאל לכרטיסים חדשים שהנפיקה לאומי קארד. באוגוסט 2001 החלה החברה בהנפקת כרטיסי אשראי ללקוחות כל הבנקים.
החל משנת 2005 השחקנים קרן מור ויובל סגל הם הפרזנטורים של לאומי קארד.
בשנים 2003 ניסתה לאומי קארד לרכוש את מלוא מניות חברת גמא ניהול וסליקה, אך לא קיבלה לכך את אישור רשות התחרות. בשנת 2006 רכשה לאומי קארד 20% ממניות גמא, וניסתה שוב להגדיל את אחזקותיה בחברה, אך לא קיבלה לכך את אישור רשות התחרות. בשנת 2008 נמכרו לקבוצת הפניקס 49% מהון המניות של גמא. (20% מהון מניות גמא אשר הוחזקו על ידי לאומי קארד ו- 29% נוספים).
ביוני 2007 נפתח ממשק משותף בין שלוש חברות כרטיסי האשראי בישראל בסליקת שוברי מסטרקארד וויזה. צעד זה אפשר תחרות מלאה: לאומי קארד וכאל החלו לסלוק כרטיסי מסטרקארד, וישראכרט החלה לסלוק כרטיסי ויזה.
במאי 2008 רכשה קבוצת עזריאלי, באמצעות חברת הבת "קנית – ניהול השקעות ומימון", 20% מלאומי קארד, תמורת כ-360 מיליון ש"ח. 80% נותרו בבעלות בנק לאומי.
בשנת 2010 הגיע מחזור העסקאות בכרטיסי האשראי שהונפקו על ידי לאומי קארד ל-48 מיליארד ש"ח ונתח השוק שלה היה השני בגודלו בארץ.
באוגוסט 2011, בעקבות חקיקה שמטרתה הייתה לפתוח את שוק האשראי לתחרות, נשבר המונופול שהיה לחברת האשראי "ישראכרט" על סליקת מותג כרטיסי האשראי הפרטי שלה הקרוי על שמה. בחוק נקבע כי כל חברה המנפיקה מעל 10% מסך כרטיסי האשראי בארץ מחויבת לתת גם לחברות אשראי אחרות לסלוק את המותג שלה. בכך, התאפשר גם לחברת לאומי קארד להתחיל לסלוק את כרטיסי האשראי מסוג "ישראכרט". נכון לאמצע העשור השני של המאה ה-21, כ-40 אלף בתי עסק מבצעים את סליקת כרטיסי האשראי באמצעות שירותיה של החברה.
ביולי 2018 נמכרה החברה לקרן ההשקעות ורבורג פינקוס האמריקאית, בתמורה ל-2.5-2.7 מיליארד ש"ח. זאת, בעקבות המלצות ועדת שטרום להפרדת כרטיסי האשראי מהבנקים הגדולים בישראל, כדי לעודד תחרות במערכת הבנקאית. במרץ 2019, בעקבות המכירה, עברה החברה מיתוג מחדש ומאז היא ממותגת בשם "MAX מבית לאומי קארד". שם החברה שונה ל"מקס איט פיננסים בע"מ".
אלן וסט

אלן ברנרד וסט (באנגלית: Allen Bernard West, נולד ב-7 בפברואר 1961) הוא פרשן פוליטי שמרן ברשת הטלוויזיה האמריקאית פוקס ניוז. חבר בית הנבחרים האמריקאי מטעם פלורידה (2011–2013) ולוטננט קולונל (בדימוס) בצבא ארצות הברית. היה אחד הנציגים האמריקאים-אפריקאים הבודדים של המפלגה הרפובליקנית באחד משני בתי הקונגרס האמריקאי.

קורות חיים

וסט נולד ב-1961 באטלנטה שבג'ורג'יה, בנם השני של הרמן וסט (1920–1986) ואליזבת (לבית תומאס) (1931–1994). האב שירת בצבא ארצות הברית במלחמת העולם השנייה, האם הייתה עובדת אזרחית בחיל הנחתים של ארצות הברית, אחיו הבכור שירת במרינס במלחמת וייטנאם וגם סבו של וסט היה בשעתו בצבא האמריקאי.
סיים בית ספר תיכון באטלנטה, למד מדע המדינה באוניברסיטת טנסי, שם סיים ב-1983 תואר ראשון ואז התגייס לצבא ארצות הברית. בתקופת שירותו בצבא למד וסיים תואר שני במדע המדינה באוניברסיטת קנזס ובמקביל גם תואר שני נוסף בקולג' של הצבא.
ב-1989 נישא לאנג'לה (לבית גרהם), דוקטור לכלכלה וחינוך ונולדו להם שתי בנות.
שירת בצבא ארצות הברית 21 שנים (1983–2004), רוב הזמן מתקדם בדרגות הקצונה בתותחנים, אף כי קיבל במהלך השירות גם כנפי צניחה. לחם הן במלחמת המפרץ (1991) והן במלחמת עיראק (2003) והשתחרר מהצבא בדרגת לוטננט קולונל, ב-2004. במהלך תקופת שירותו בצבא קיבל מספר רב של עיטורי אומץ ושירות מצוין, לרבות כוכב הארד.
שימש במשך כשנתיים יועץ אזרחי לצבא אפגניסטן במלחמתו בטליבאן בקנדהר. 
ב-2008, עם חזרתו לארצות הברית הצטרף וסט למפלגה הרפובליקנית ורץ לראשונה כמועמד מטעמה בבחירות של אותה שנה לקונגרס. וסט הפסיד בבחירות אלה למועמד הדמוקרטי המכהן, רון קליין, אך שנתיים מאוחר יותר הצליח לנצחו ולרשת את מקומו כאחד מנציגי פלורידה בבית הנבחרים. הוא היה בכך לנציג הרפובליקני האפרו-אמריקני הראשון של פלורידה בקונגרס מזה 135 שנים.
כיהן בבית הנבחרים האמריקאי במשך שנתיים בלבד. בבחירות 2012, במירוץ שתואר כיקר ביותר לבית הנבחרים האמריקאי מאז ומעולם, הצליח פטריק מרפי הדמוקרטי לנצח אותו בהפרש של כחצי אחוז בלבד ולרשת את מקומו.
החל ממאי 2013 וסט משמש כפרשן פוליטי ברשת הטלוויזיה האמריקאית השמרנית פוקס ניוז והחל מינואר 2015 הוא גם המנכ"ל של מכון המחקר השמרני "National Center for Policy Analysis"‏ (NCPA), שמושבו בטקסס.

דעותיו בנושאי חוץ ויחסו לישראל

וסט דוגל במדיניות חוץ ניצית והגדלת כוחה הצבאי של ארצות הברית וטוען שהתרבות המערבית מתגוננת כיום כנגד איומי האסלאם. הוא מגלה יחס אוהד מאוד כלפי ישראל וסמוך לתחילת כהונתו בקונגרס הצטרף לחברת הקונגרס הרפובליקנית מפלורידה אליאנה רוס-לאטינן בהתנגדות למתן אישור להנפת הדגל הפלסטיני בוושינגטון. באמצע 2011 שלח מכתב פומבי לנשיא ברק אובמה ובו בקשה לשחרר את המרגל הישראלי ג'ונתן פולרד, ובאוגוסט 2015 הביע את התנגדותו התקיפה להסכם המעצמות על תוכנית הגרעין האיראנית.
ג'ואל אדגרטון

ביוגרפיה

אדג'רטון נולד בבלאקטאון, ניו סאות' ויילס שבאוסטרליה למשפחה נוצרית ממוצא בריטי. אחיו נאש אדג'רטון הוא במאי ופעלולן. למד בבית ספר לדרמה שב"אוניברסיטת מערב סידני" ושיחק ב"חברת התיאטרון סידני".

קריירת משחק

אדג'רטון התגלה לראשונה לצידו של יו ג'קמן בתפקיד הפריצה שלו באוסטרליה בסרט "מלכי ארסקינוויל".
פרץ לתודעה בסרט הפשע "כוחה של מילה", בתפקיד משנה עליו זכה לראשונה להערכת המבקרים המקומיים.
בשנת 2002 התפרסם לראשונה אל מחוץ לגבולות אוסטרליה בשובר הקופות "מלחמת הכוכבים - פרק 2: מתקפת המשובטים" בתפקיד אוון לארס אחיו החורג של דארת' ויידר.
הופיע בתפקיד הקצר גם בסרט ההמשך "מלחמת הכוכבים - פרק 3: נקמת הסית'".
ב-2003 שיחק במערבון "כנופיית נד קלי" בתור הפושע ארון שריט המקושר לפושע נד קלי (הית' לדג'ר).
ב-2004 הופיע בתפקיד האביר גאווין אחיינו של המלך ארתור (קלייב אואן) בדרמת הפעולה ההיסטורית "המלך ארתור".
ב-2005 שיחק בקומדיה "קינקי בוטס" בתור צ'ארלי פרייס המנסה להציל את עסק הנעליים של משפחתו.
ב-2007 השתתף בסרט הפשע "לחסל את האס" בתפקיד שומר הראש הוגו קרופ.
ב-2008 כתב הפיק ושיחק בסרט "הרובע" בבימויו של אחיו נאש אדג'רטון.
ב-2010 זכה אדג'רטון להערכה מקומית ועולמית רבה על תפקידו בדרמת הפשע האוסטרלית "ממלכת החיות" בתור בארי בראון, חבר משפחת הפשע קודי. בנוסף דיבב בסרט האנימציה "אגדה עם כנפיים".
ב-2011 הופיע בדרמת הלחימה "לוחם" בתור ברנדן קונלון הנלחם באחיו טומי ריורדן (טום הארדי) בתחרות MMA. כמו כן הופיע בפריקוול למותחן האימה "הדבר" בתור טייס ההליקופטר סם קרטר.
בשנת 2015 יצא סרטו הראשון של אדג'רטון כבמאי, לו הוא גם כתב את התסריט ושיחק בתפקיד ראשי - המותחן "המתנה".